b'\n_START_ARTICLE_\nNarjan-Mar\n_START_SECTION_\nHistoria\n_START_PARAGRAPH_\nLokakuussa 1929 paikkakunnalle p\xc3\xa4\xc3\xa4tettiin rakentaa asutuskeskus. Maaliskuussa 1931 alun perin nimell\xc3\xa4 Belo\xc5\xa1t\xc5\xa1elje (ven. \xd0\x91\xd0\xb5\xd0\xbb\xd0\xbe\xd1\x89\xd0\xb5\xd0\xbb\xd1\x8c\xd0\xb5) tunnettu taajama nimettiin Narjan-Mariksi. Huhtikuun 9. p\xc3\xa4iv\xc3\xa4n\xc3\xa4 1934 tehdyll\xc3\xa4 p\xc3\xa4\xc3\xa4t\xc3\xb6ksell\xc3\xa4 tuolloin jo runsaan 8\xc2\xa0000 asukkaan Narjan-Marin taajama muutettiin kaupungiksi. Laajemman kaupunkipiirin alueella asui vuonna 1926 noin 14\xc2\xa0000 henke\xc3\xa4 ja vuonna 1939 noin 13\xc2\xa0000. Kaupungin ensimm\xc3\xa4isess\xc3\xa4 asemakaavassa vuodelta 1936 kuvattiin kantakaupungin tieverkko. Ydinkaupungissa oli p\xc3\xa4\xc3\xa4osin kaksikerroksisia puutaloja. Vuonna 1960 laadittu kaavassa sallittiin kaupungin keskustaan jo korkeampiakin tiilirakennuksia.\n_START_SECTION_\nV\xc3\xa4est\xc3\xb6\n_START_PARAGRAPH_\nVuoden 2010 v\xc3\xa4est\xc3\xb6nlaskennan mukaan Narjan-Marissa asui 21\xc2\xa0658 henke\xc3\xa4. M\xc3\xa4\xc3\xa4r\xc3\xa4 oli hieman yli puolet koko Nenetsian autonomisen piirikunnan v\xc3\xa4est\xc3\xb6st\xc3\xa4 (42\xc2\xa0090 as.).\n_START_SECTION_\nTalous ja n\xc3\xa4ht\xc3\xa4vyyksi\xc3\xa4\n_START_PARAGRAPH_\nKaupunki on t\xc3\xa4rke\xc3\xa4 kalastuskeskus, ja siell\xc3\xa4 on kalan- ja lihanjalostus- sek\xc3\xa4 sahateollisuutta. Kaupungissa on piirikunnallisesti t\xc3\xa4rke\xc3\xa4 satama ja lentokentt\xc3\xa4. Sataman k\xc3\xa4ytt\xc3\xb6kausi ulottuu kes\xc3\xa4kuun puoliv\xc3\xa4list\xc3\xa4 lokakuun puoliv\xc3\xa4liin, j\xc3\xa4\xc3\xa4nmurtajien avustamana tarvittaessa marraskuun loppuun._NEWLINE_Kaupungissa toimii Nenetsian piirikunnallinen museo. Lis\xc3\xa4ksi kaupungissa on aiemman Pustozjorskin kaupungin kulttuuriin ja historiaan keskittyv\xc3\xa4 museo.'